لݣوانشا ؤلا لݣوانشيا هوما ناس كانو ساكنين ف لجزر ديال لكناري جاو من سوس و درعة و هاجرو ما بين 1000 و 100 ق.م. و لأصل ديالهوم أمازيغي. ملي جاو الصبليون للجزر لقاوهم تما عايشين حياة بسيطة و ماكنتش عندهوم التكنولوجيا ديال ديك الساعة. التقافة ديالهوم نقارضات تقريبا من غير لغة الصفير السيلبو اللي مازال تاهضروها شي ناس ف لجزيرة ديال لا ݣوميرا. لݣوانش هوما من الأمازيغ اللي هاجرو من الغرب ديال شمال إفريقيا. واحد الكاتب روماني سميتو پلينيوس لقديم قال: على حساب داكشي للي قال لملك ديال موريطانية يوبا التاني راه لقرطاجيين سافرو ل لجزر ديال لكناري عام 50 ق.م. و ما تلاقاوش بنادم من غير شي بنايات كبار. تقتلو بزاف ديال لݣوانش ف لحرب ضد صبانيا لّي ستعمرو لجزر ف لقرن 14. بزاف منعوم ماتو بسباب لأمراض حيت ما كانتش عندهوم مناعة ضدها حيت كانو معزلين جغرافيا. لݣوانشية هي لّوغة لّي كانو تايهضرو بها لݣوانش و عندها بزاف ديال لحوايج مشتاركة معا لأمازيغية. كانو لݣوانش عندهوم تجربة كبيرة معا تّحنيط بحال لفراعنة لّي كانو ف مصر. كاين بزاف ديال لموميات ف لمتحف ديال طبيعة و لإنسان لّي كاين ف لجزيرة ديال سانطا كروز دي تينيريفي. كانو لݣوانش تايأمنو ب بزاف ديال لمعتقدات بحال لآلهة و شّياطن و لأرواح.